Gedagte vir die dag: Die 100%-waarborgFoto: pixabay.com Julle is van julle sondes gereinig toe julle die waarheid van die Goeie Nuus aanvaar het. Julle kan mekaar dus as medegelowiges regtig liefhê. Daarom moet julle sorg dat julle mekaar van harte liefhet, al vra dit inspanning. (1 Petrus 1:22) Skitterblink Reinigingsdienste is ’n gepaste naam vir ’n sakeonderneming wat skoonmaakoplossings aan sakeondernemings, huishoudings en voertuigeienaars bied. Die naam boesem nogal vertroue in by dié wat so ’n diens verlang en laat hom uitstaan tussen ander soortgelyke diensverskaffers. Dit beteken egter nie noodwendig dat dié werk volmaak is nie – al het verskeie kliënte dalk aangedui dat hulle tevrede is met die gehalte daarvan. ’n Gemiddelde punt van bo 80% sal dus bo alle twyfel ook ander kliënte aantrek, omdat dit bepaald op bogemiddelde tevredenheid dui. Mense weet dat volmaaktheid nooit gewaarborg is wanneer feilbare mense betrokke is nie. In die Bybel is daar volgens ontleders sowat 7 000 beloftes wat aan die mens gemaak word. Ware beloftes. Die een wat uitstaan, is dat die mens wat sy sondes bely in die geloof dat Christus daarvoor instaan, die ewige lewe sal ontvang: “As ons egter ons sondes bely, Hy is betroubaar en regverdig om ons sondes te vergewe en ons skoon te maak van alles wat verkeerd is” (1 Johannes 1:9). Jy is dus van jou sondes gereinig, heeltemal skoon gewas volgens die Here se 100%-waarborg. Dit gee nuwe aansien aan die begrip “skitterblink”.